丹岭行
文翔凤 (Ming)
帝尧所谓肖，齐德于放勋。丹朱敬承即如启，未必即能宾四门。至圣自欲官天下，大道为公锡帝臣。天人世及方为礼，兵由此起攘西邻。太甲成王天不废，废必桀纣亦雅论。朱傲岂遽如桀纣，舍子或非为顽嚚。五男二女桀纣等，安肯事他畎亩人。帝子奉命偕而往，如此乃可谓顺亲。虞宾在位凤凰来，祖顼宗尧信至仁。配天祀夏即郊鲧，羽山黄熊岂其伦。丹岭山下丹朱墓，隐德千载未彰闻。